b'\n_START_ARTICLE_\nKamandar Mad\xc5\xbeidov\n_START_PARAGRAPH_\nKamandar Bofali-ogly Mad\xc5\xbeidov (s. 17. lokakuuta 1961 Dmanisi, Gruusian SNT) on valkoven\xc3\xa4l\xc3\xa4inen kreikkalais-roomalaisen tyylin painija, olympiavoittaja sek\xc3\xa4 maailman- ja euroopanmestari._NEWLINE_Uransa parhaimpina menestysvuosina 62 kilogramman painoluokassa kilpaillut Mad\xc5\xbeidov edusti Neuvostoliittoa. Ensimm\xc3\xa4isiss\xc3\xa4 aikuisten arvokisoissaan 1984 EM-paineissa J\xc3\xb6nk\xc3\xb6pingiss\xc3\xa4 h\xc3\xa4n voitti kultamitalin, mutta joutui j\xc3\xa4\xc3\xa4m\xc3\xa4\xc3\xa4n pois samana vuonna pidetyist\xc3\xa4 Los Angelesin olympialaisista it\xc3\xa4blokin boikotin takia. Olympialaisten tilalla k\xc3\xa4ydyiss\xc3\xa4 kommunistimaiden yst\xc3\xa4vyyden kisoissa h\xc3\xa4n voitti kultamitalin kukistettuaan tasaisessa ottelussa Bulgarian \xc5\xbdivko Vangelovin, jota vastaan k\xc3\xa4vi my\xc3\xb6hempin\xc3\xa4kin vuosina tiukkoja kamppailuita. Seuraavana vuonna Mad\xc5\xbeidov voitti j\xc3\xa4lleen EM-kultaa, mutta j\xc3\xa4i MM-kisoissa kuudenneksi. 1986 h\xc3\xa4n voitti MM-kultaa ja 1987 -hopeaa, ja 1988 Soulin olympialaisissa vihdoin my\xc3\xb6s olympiakultaa j\xc3\xa4tt\xc3\xa4en Vangelovin hopealle. 1989 MM-kilpailuista h\xc3\xa4n voitti niin ik\xc3\xa4\xc3\xa4n kultaa. Uransa kolmannen EM-kultamitalin h\xc3\xa4n voitti vuonna 1991 siirrytty\xc3\xa4\xc3\xa4n 68 kilogramman painoluokkaan._NEWLINE_Neuvostoliiton hajottua Mad\xc5\xbeidov edusti kotimaataan Valko-Ven\xc3\xa4j\xc3\xa4\xc3\xa4 ja saavutti viel\xc3\xa4 vuonna 1993 EM-hopeaa ja MM-pronssia. Mad\xc5\xbeidov osallistui viel\xc3\xa4 1996 Atlantan olympialaisiin, miss\xc3\xa4 h\xc3\xa4n sijoittui kuudenneksi._NEWLINE_Neuvostoliiton mestaruuden 168 senttimetrin mittainen Mad\xc5\xbeidov voitti uransa aikana vain kerran, vuonna 1992, mutta t\xc3\xa4st\xc3\xa4 huolimatta valmentajat valitsivat usein h\xc3\xa4net arvokisoihin. Mad\xc5\xbeidovin valmentajana toimi Viktor Rudenko.'